**Ministru kabineta noteikumu projekta**

**“Grozījumi Ministru kabineta 2016. gada 14. jūnija noteikumos Nr. 374 “Valsts informācijas sistēmu savietotāja noteikumi”” sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Saskaņā ar Ministru kabineta 2009. gada 15. decembra instrukcijas Nr. 19 “Tiesību akta projekta sākotnējās ietekmes izvērtēšanas kārtība” 5.1punktu anotācijas kopsavilkums netiek aizpildīts. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Vides aizsardzības un reģionālās attīstības ministrija (turpmāk – VARAM) ierosina pagarināt Ministru kabineta 2016. gada 14. jūnija noteikumu Nr. 374 “Valsts informācijas sistēmu savietotāja noteikumi” (turpmāk – VISS noteikumi) 73. punktā minēto termiņu, lai nodrošinātu VISS noteikumu 51., 52., 53. un 54. punkta izpildi, īstenojot projektu “Vienotā datu telpa”[[1]](#footnote-2), kura mērķis ir uzlabot informācijas apmaiņu un sadarbspēju valsts pārvaldē, nodrošinot informācijas un komunikācijas tehnoloģiju pārvaldību.  Ministru kabineta 2018. gada 6. marta sēdes protokollēmuma Nr. 14 (40.§; Likumprojekts “Personas datu apstrādes likums”) 3.punkts nosaka ministrijām līdz 2018. gada 1. decembrim izvērtēt, vai attiecīgās nozares normatīvie akti, kas paredz fizisko personu datu apstrādi, atbilst Eiropas Parlamenta un Padomes 2016. gada 27. aprīļa Regulas Nr. 2016/679 par fizisku personu aizsardzību attiecībā uz personas datu apstrādi un šādu datu brīvu apriti un ar ko atceļ Direktīvu 95/46/EK (turpmāk –Vispārīgā datu aizsardzības regula) prasībām, un, ja nepieciešams, izstrādāt normatīvo aktu projektus un noteiktā kārtībā iesniegt tos izskatīšanai Ministru kabinetā. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ministru kabineta noteikumu projekta “Grozījumi Ministru kabineta 2016. gada 14. jūnija noteikumos Nr. 374 “Valsts informācijas sistēmu savietotāja noteikumi”” (turpmāk – noteikumu projekts) 1.punkts paredz iespēju nodot fizisko personas elektroniskās identifikācijas procesa laikā iegūtos datus arī citiem sistēmas pārziņiem, lai nodrošinātu pakalpojumu pieprasīšanu un saņemšanu. Šādu datu nodošana tiek organizēta, izmantojot Valsts reģionālās attīstības aģentūras (turpmāk – VRAA) pārziņā esošo savietotāja vienotās pieteikšanās risinājumu jeb *single sign-on* (SSO). Vienotā pieteikšanās nodrošina iespēju vienas elektroniskās identifikācijas procesa laikā iegūtos datus nodot vairākiem sistēmas pārziņiem, līdz ar to fiziska persona, vienreiz elektroniski identificējoties, var ērti piekļūt tiem portāliem un sistēmām, kurās ir integrēts vienotās pieteikšanās modulis ar šādu risinājumu. Turklāt noteikumu projekta 1. punkts paredz iegūtos datus izmantot arī vienu sistēmu pārziņa vairākās tā pārziņā esošajās sistēmās vai pakalpojumos, piemēram, fiziskai personai ar vienu identifikācijas reizi tiek piedāvāta iespēja pieprasīt vairākus iestādes pakalpojumus. Šāds risinājums efektivizē pakalpojumu saņemšanas procesus, neveicot atkārtotu elektronisko identifikāciju. Ņemot vērā Vispārīgā datu aizsardzības regulas noteiktās prasības, šādam risinājumam ir jāparedz atbilstošas fizisko personas datu apstrādes normatīvais regulējums, nosakot šāda risinājuma funkcionalitāti un personas datu apstrādes mērķi.  VISS noteikumi nosaka kārtību, kādā nodrošina informācijas apriti, izmantojot valsts informācijas sistēmu savietotāju (turpmāk – savietotājs), kā arī izveido, attīsta un likvidē savietotāju[[2]](#footnote-3). Atbilstoši noteiktajai kārtībai informācijas apriti nodrošina valsts informācijas sistēmu pārziņi, kas saskaņā ar normatīvajiem aktiem par valsts informācijas sistēmām[[3]](#footnote-4) ir pieņēmuši lēmumu par informācijas aprites nodrošināšanu, izmantojot savietotāju, kā arī valsts vai pašvaldību institūcijas vai privātpersonas, kuru pārziņā esošās informācijas sistēmas ir iesaistīta informācijas aprites nodrošināšanā ar attiecīgajām valsts informācijas sistēmām (turpmāk – sistēmu pārziņi). Savukārt savietotāja pārzinis organizatoriski un tehnoloģiski atbalsta centralizētu informācijas apriti starp valsts informācijas sistēmām un citām informācijas sistēmām, kuras ar savietotāja palīdzību ir iesaistītas savstarpējās informācijas aprites nodrošināšanā (turpmāk – sistēma), kā arī veicina savietotāja izmantošanu, lai informācijas aprite nebūtu jānodrošina, izmantojot tiešās saites starp sistēmām.  VISS noteikumu 8. punkts noteic, ka, izmantojot savietotāju, sistēmu pārziņi organizē tādas informācijas apriti, kura ir pieejama attiecīgajās sistēmās vai kuru var iegūt, apstrādājot pieejamo informāciju, saskaņā ar normatīvajiem aktiem vai sistēmu pārziņu savstarpējo vienošanos (ja attiecīgā vienošanās tiek slēgta, tās saturu nosaka sistēmu pārziņi, ievērojot VISS noteikumu 14. punktu).  Lai veicinātu informācijas aprites nodrošināšanu, izmantojot savietotāju, VISS noteikumu 51., 52., 53. un 54. punktā ir noteikts, ka VRAA ir jānodrošina iespēja sistēmu pārziņiem:  1) publicēt sistēmu pārziņu noteiktos informācijas aprites nosacījumus par attiecīgajās sistēmās pieejamo informāciju (tai skaitā ģeotelpisko informāciju), kuras aprite ir nodrošināta, izmantojot VRAA pārziņā esošo savietotāju (ja sistēmas pārzinis uzskata par nepieciešamu vienoties ar citu sistēmu pārziņiem par tādas informācijas aprites nosacījumiem, kura ir nodrošināta, izmantojot VRAA pārziņā esošos savietotāju, sistēmas pārzinis var publicēt šos nosacījumus atbilstoši minētajai iespējai);  2) saņemt piekrišanu ievērot šos nosacījumus no citu sistēmu pārziņiem, kas piesakās attiecīgās informācijas aprites nodrošināšanai (iesniedzot pieteikumu, sistēmas pārzinis piekrīt citas sistēmas pārziņa noteiktajiem informācijas aprites nosacījumiem, kas ir publicēti atbilstoši minētajai iespējai, un apņemas tos ievērot, piedaloties attiecīgās informācijas apritē).  VISS noteikumu 51., 52., 53. un 54. punktā ietvertā tiesiskā regulējuma piemērošana ļauj automatizēt sistēmu pārziņu savstarpējās vienošanās noslēgšanu par sistēmās iekļaujamās informācijas aprites nosacījumiem, un, līdz ar to, samazināt ar attiecīgās vienošanās noslēgšanu saistīto administratīvo slogu.  VARAM norāda, ka minētā tiesiskā regulējuma piemērošanai ir nepieciešams pārejas periods, kas ir saistīts ar sistēmu pārziņu savstarpējās vienošanās noslēgšanas automatizēšanas risinājuma izstrādi un ieviešanu. Ņemot to vērā, VISS noteikumu Noslēguma jautājums noteic, ka šo noteikumu 51., 52., 53. un 54. punktā ietvertās normas stājas spēkā 2018. gada 2. jūlijā.  Vienlaikus VARAM norāda, ka 2019. gada 1. oktobrī ir paredzēts nodot lietošanā Valsts informācijas resursu, sistēmu un sadarbspējas informācijas sistēmu (turpmāk – VIRSIS), kas pašlaik tiek izstrādāta, īstenojot projektu “Vienotā datu telpa”. VIRSIS, kura darbību organizēs un vadīs VRAA, tehniski atbalstīs datu piekļuves atļauju reģistrēšanu un pārvaldību, ieskaitot iespēju publicēt sistēmu pārziņu noteiktos informācijas aprites nosacījumus par attiecīgajās sistēmās pieejamo informāciju, kuras aprite ir nodrošināta, izmantojot VRAA pārziņā esošo savietotāju, kā arī saņemt piekrišanu ievērot šos nosacījumus no citu sistēmu pārziņiem, kas piesakās attiecīgās informācijas aprites nodrošināšanai.  Ņemot vērā iepriekšminēto, noteikumu projekta 2. punkts paredz, ka VISS noteikumu 73. punktu minētā pārejas perioda termiņu ir nepieciešams pagarināt līdz 2019. gada 1. oktobrim. |
| 3. | Projekta izstrādē iesaistītās institūcijas un publiskas personas kapitālsabiedrības | VARAM. |
| 4. | Cita informācija | VARAM norāda, ka gan pirms, gan pēc minētā pārejas perioda beigām sistēmu pārziņi īstenos informācijas aprites nodrošināšanai nepieciešamo savstarpējo sadarbību, ievērojot VISS noteikumu 50. punktā ietverto normu, savukārt pēc šī pārejas perioda beigām sistēmu pārziņiem tiks nodrošināta iespēja attiecīgās sadarbības īstenošanai izmantot savstarpējās vienošanās noslēgšanas automatizēšanas risinājumu. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | VRAA, kā arī sistēmu pārziņi, kas izmanto VRAA pārziņā esošo savietotāju. |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projekts šo jomu neskar. |
| 3. | Administratīvo izmaksu monetārs novērtējums | Noteikumu projekts šo jomu neskar. |
| 4. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Noteikumu projekts šo jomu neskar. |

|  |
| --- |
| IV. Tiesību akta projekta ietekme uz spēkā esošo tiesību normu sistēmu |
| Noteikumu projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Noteikumu projekts šo jomu neskar. |

|  |  |  |
| --- | --- | --- |
| VI. Sabiedrības līdzdalība un komunikācijas aktivitātes | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Saskaņā ar Ministru kabineta 2009. gada 25. augusta noteikumu Nr. 970 “Sabiedrības līdzdalības kārtība attīstības plānošanas procesā” 7.4.1 apakšpunktu, sabiedrības pārstāvji ir aicināti līdzdarboties, rakstiski sniedzot viedokli par noteikumu projektu tā izstrādes stadijā.  Noteikumu projekts 2018. gada 27. aprīlī ievietots VARAM tīmekļvietnē [www.varam.gov.lv](http://www.varam.gov.lv) un nodots sabiedriskajai apspriešanai. |
| 2. | Sabiedrības līdzdalība projekta izstrādē | Sabiedrības pārstāvjiem tika dota iespēja līdzdarboties projekta izstrādē, rakstveidā sniedzot viedokli par noteikumu projektu. |
| 3. | Sabiedrības līdzdalības rezultāti | Priekšlikumi par noteikumu projektu netika saņemti. |
| 4. | Cita informācija | Nav. |

|  |  |  |
| --- | --- | --- |
| VII. Tiesību akta projekta izpildes nodrošināšana un tās ietekme uz institūcijām | | |
| 1. | Projekta izpildē iesaistītās institūcijas | VRAA. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekta izpilde neietekmēs pārvaldes funkcijas vai institucionālo struktūru.  Jaunas institūcijas netiks izveidotas, esošo institūciju likvidācija vai reorganizācija nav plānota.  Noteikumu projektā noteiktās normas tiks īstenotas, izmantojot institūcijām pieejamos cilvēkresursus. |
| 3. | Cita informācija | Nav. |

Vides aizsardzības un reģionālās attīstības ministrs Kaspars Gerhards

Guds, 67026525

[rihards.guds@varam.gov.lv](mailto:rihards.guds@varam.gov.lv)

1. Projekts tiek īstenots Eiropas Savienības struktūrfondu un Kohēzijas fonda 2014.–2020. gada plānošanas perioda darbības programmas “Izaugsme un nodarbinātība” 2.2.1. specifiskā atbalsta mērķa “Nodrošināt publisko datu atkalizmantošanas pieaugumu un efektīvu publiskās pārvaldes un privātā sektora mijiedarbību” 2.2.1.1. pasākuma “Centralizētu publiskās pārvaldes IKT platformu izveide, publiskās pārvaldes procesu optimizēšana un attīstība” ietvaros. [↑](#footnote-ref-2)
2. Atbilstoši Valsts informācijas sistēmu likuma 1. panta 8. punktam savietotājs ir centralizēts informācijas tehnoloģiju kopums, ar kura palīdzību var nodrošināt informācijas apriti integrētas valsts informācijas sistēmas ietvaros (starp valsts informācijas sistēmām), kā arī starp valsts informācijas sistēmām un citām informācijas sistēmām, kuras veido un uztur valsts vai pašvaldību institūcijas vai privātpersonas. [↑](#footnote-ref-3)
3. Sk. Valsts informācijas sistēmu likuma 17. panta ceturto daļu. [↑](#footnote-ref-4)